**PASVALIO KRAŠTO MUZIEJAUS 2021 METŲ VEIKLOS ATASKAITA**

**PASVALIO RAJONO SAVIVALDYBĖS KULTŪROS PROGRAMOS (Nr. 4) 01 UŽDAVINYS – SKATINTI KULTŪROS PASLAUGŲ PLĖTRĄ, UŽTIKRINTI MENO SKLAIDĄ RAJONE**

1. **BENDROJI DALIS**

Muziejus yra visuomenei tarnaujanti ir jos raidą atspindinti vieša, nuolatinė, įstatymo nustatyta tvarka įregistruota biudžetinė kultūros įstaiga, kurios svarbiausia veikla yra kaupti, saugoti, tirti, eksponuoti bei populiarinti materialines ir dvasines kultūros vertybes, teikti visuomenei turizmo informacijos, neformaliojo švietimo, sociokultūrinės edukacijos ir kitas, su Muziejaus veikla susijusias paslaugas. Vadovaudamasis Lietuvos Respublikos turizmo įstatymu Muziejus, atliekantis ir Turizmo informacijos centro funkcijas, numatytas LR Turizmo įstatyme, teikia Turimo informacijos centro paslaugas.

Muziejaus veiklos tikslai: derinti etninių, materialinių ir dvasinių vertybių kaupimą, saugojimą su komunikavimu, informacijos visuomenei teikimu ir jos švietimu; puoselėti krašto kultūros autentiškumą bei jį aktualizuoti; susieti kultūros paveldo apsaugą su gyventojų kultūros poreikiais ir kultūros paslaugų teikimu; stiprinti rajono ekonominę ir aplinkos gerovę, skleidžiant turizmo informaciją ir vykdant vietos marketingą.

Muziejaus uždaviniai: tirti krašto praeitį; atlikti edukacinius uždavinius; kurti patrauklų rajono įvaizdį, skatinti rajono kultūros paveldo ir turizmo išteklių atvirumą; saugoti ir puoselėti nacionalinės kultūros tapatumą; ugdyti istorinę savimonę.

Muziejus, vykdydamas jam pavestus uždavinius, atlieka šias funkcijas: įsigyja, kaupia, tiria muziejines vertybes, papildo jomis jau esančius ir formuoja naujus Muziejaus rinkinius; Kultūros ministro nustatyta tvarka priima eksponatus, rastus Pasvalio krašte archeologinių kasinėjimų metu; užtikrina sukauptų muziejinių vertybių apskaitą ir apsaugą, jų konservavimą ir restauravimą bei muziejinių vertybių prieinamumą visuomenei; supažindina visuomenę su muziejinėmis vertybėmis (rengia nuolatines ir laikinas ekspozicijas, parodas, edukacines programas bei organizuoja kitus kultūros ir švietimo renginius, publikuoja tyrinėjimų rezultatus, leidžia Muziejų populiarinančius ir kitus informacinius leidinius); kaupia informaciją apie muziejines vertybes ir Pasvalio krašto istoriją; vykdo muziejinių vertybių skaitmeninimą ir jų viešinimą per integralią muziejų informacinę sistemą LIMIS; plėtoja lankytojų aptarnavimo paslaugas Muziejuje, teikia mokamas paslaugas, vadovaudamasis Savivaldybės tarybos nustatytais įkainiais; organizuoja ir veda pažintines ekskursijas, plėtoja kultūrinio turizmo veiklą; bendradarbiauja su Lietuvos ir užsienio muziejais, švietimo, kultūros ir kitomis įstaigomis, nevyriausybinėmis organizacijomis; teikia metodinę pagalbą rajono visuomeniniams ir bendruomenių muziejams, dalyvauja Lietuvos muziejų asociacijos, Lietuvos savivaldybių muziejų bendrijos, Lietuvos turizmo informacijos centrų asociacijos veikloje; formuoja Muziejaus mokslinės bibliotekos (MB) fondą, skleidžia turizmo informaciją apie rajono turizmo paslaugas ir išteklius, vykdo vietos marketingą, renka, kaupia ir nemokamai teikia informaciją apie turizmo paslaugas ir lankomus objektus Lietuvoje ir užsienyje; rengia, leidžia ir platina informacinius ir kartografinius leidinius apie turizmo paslaugas ir turizmo išteklius, teikia kelionių organizavimo paslaugas ir atlieka kitas teisės aktuose nustatytas funkcijas.

Pasvalio krašto muziejus vykdo tris strateginio plano programas: 1) Muziejaus ir Turizmo informacijos centro veiklos organizavimą ir administravimą; 2) muziejinių vertybių fondo kaupimą, saugojimą, konservavimą ir restauravimą; 3) kultūrinės ir edukacinės veikos organizavimą. Vadovaujantis šiomis programomis vykdoma visa Muziejaus veikla. Pasvalio rajono savivaldybės tarybos 2021 m. patvirtintas Muziejaus pareigybių (etatų skaičius) – 22,75.

Pasvalio rajone muziejinę veiklą vykdo Pasvalio krašto muziejus (toliau – Muziejus), lankytojams duris atvėręs 1998 m. 2010 m. Muziejus buvo iš esmės renovuotas ir modernizuotas. Kiekvienais metais modernizuojamos ir atnaujinamos atskiros ekspozicijos. 2021 m. baigta atnaujinti geologijos ekspozicija, integruojant naują interaktyvų kūrybinį sprendimą – virtualios realybės akinius (VR), su kuriais lankytojas leidžiasi į Žalsvojo šaltinio gelmes (sukurtas video filmukas). 2021 m. baigtas Muziejaus priestatas, kuriame yra meno galerija, edukacinės patalpos, žaidimų kambarys ir kitos būtinos Muziejaus veiklai patalpos.

Už kiekvieno Muziejuje saugomo eksponato slypi istorijos, kurioms papasakoti ne visada užtenka laiko, todėl kiekvienais metais Muziejus užsibrėžęs tikslą papasakoti gyvai saugomų eksponatų istorijas, įrengiant ekspozicijas ne Muziejaus patalpose, tuo pačiu didinant Pasvalio rajono patrauklumą gyventojams, svečiams ir turistams. Tuo tikslu 2019 m. pastatyta Antanėlio skulptūra senojo tilto per Lėvens upę prieigose, sulaukusi be galo didelio dėmesio. 2020 m. atstatytas partizanų bunkeris Žadeikių miške. 2021 m. sėkmingai įvykdytas projektas „Pasvalio gatvės meno galerijos sukūrimas“: papasakotos neeilinių Pasvalio krašto asmenybių gyvenimo istorijos per dar neatrastą ir mažai pažintą bendravimo formą – gatvės meną. Taip menininkų Tado Šimkaus ir Armino Raugevičiaus dėka „prakalbinome“ trijų Pasvalio miesto pastatų sienas, ant kurių gimė nepaprastos istorijos: piešiniai „Vilhelmas Janiselis su šeima“ (tremties tema); „Skrydis“, skirtas Pasvalio krašto lakūnams Vytautui Lapėnui, Eugenijui Malinauskui, Jonui Pyragiui; „Broliai“, skirtas broliams Vileišiams. Šie skirtingos stilistikos, bet Pasvalio miestui gyvybės atnešę kūriniai pagerino miesto estetinį vaizdą.

Muziejaus fonduose sukaupta daugiau kaip 50 000 pagrindinio ir pagalbinio fondo eksponatų. Tai Pasvalio krašte naudoti ar pagaminti etnografiniai daiktai: XIX – XX a. žemdirbystės padargai, namų apyvokos daiktai, amatininkų darbo įrankiai, muzikos instrumentai, puodininkystės dirbiniai ir kt. Muziejus garsus savo geologijos ekspozicija, kurioje gausu mineralų, uolienų, augalų ir gyvūnų fosilijų pavyzdžių iš Pasvalio rajono, kitų Lietuvos ir pasaulio vietų. Lankytojus stebina interaktyvi smegduobių ekspozicija. Šiuolaikiškai pateikta Pasvalio krašto ir miesto istorija, paįvairinta interaktyviais akcentais. Muziejuje galima susipažinti su Pasvalio krašto Garbės piliečių nuotraukomis ir trumpa jų biografija. Taip pat atskira ekspozicija skirta Pasvalio rajono savivaldybės užsienio partneriams. Ekspozicijoje eksponuojama tik nedidelė dalis Muziejaus rinkiniuose saugomų eksponatų. Džiugu, kad kiekvienais metais atsiranda buvusių ar esamų Pasvalio rajono gyventojų, kurie patiki saugoti mūsų Muziejui savo šeimos ar giminės vertybes ir atsiminimus. Įspūdinga, kad atsiranda mecenatų, kurie už savo lėšas iš kolekcininkų nuperka eksponatus ir dovanoja mūsų Muziejui. Už savo lėšomis nupirktus ir dovanotus eksponatus esama dėkingi Marinai Kulčinskajai, šiuo metu gyvenančiai Švedijoje ir nuolat remiančiai Lietuvos muziejus ir kraštiečiui, literatui, Bernardo Brazdžionio premijos laureatui Virginijui Gasiliūnui.

2021 m. karantino metu, uždarius duris lankytojams, skirtas didelis dėmesys Muziejaus rinkinių tvarkymui, vertinimui, skaitmeninimui, inventorinimui, tyrinėjimui. Savivaldybės Tarybai skyrus naujas patalpas Muziejaus eksponatų saugyklai, paskutinį metų ketvirtį vyko intensyvus eksponatų pervežimas iš kitų eksponatų saugojimo vietų į buvusios Valakėlių mokyklos patalpas. Perkelta daugiau kaip 30 000 eksponatų.

Nežiūrint nepalankių sąlygų, 2021 m. Muziejų aplankė daugiau kaip 23 000 lankytojų, pravestos 357 ekskursijos po Muziejų ir po miestą, pravesti 158 edukaciniai užsiėmimai, kuriuose sulaukėme net 3167 dalyvių. Muziejaus edukaciniuose užsiėmimuose kasmet dalyvauja vis daugiau lankytojų. Ypač pasiteisino Kultūros paso sistema, kurios dėka atvyksta vis daugiau mokinių iš kitų Lietuvos vietų. Muziejaus darbuotojai vedė edukacinius užsiėmimus ne tik Muziejaus patalpose, bet ir išvykose Kaune, Panevėžyje, rajono šventėse ir kt.

Nors dėl karantino teko atsisakyti dalies suplanuotų renginių ir parodų, vis tiek suorganizuoti 48 renginiai ir surengtos 32 parodos. Išskirčiau renginius, kurie sulaukė daugiausia dalyvių, tai: Gedulo ir vilties dienai skirtas renginys – susitikimas su „Misija Sibiras“ dalyviu, kraštiečiu Zigmu Pakštaičiu; tradicinis poezijos renginys „Krinčino verdenės“; Respublikinis rokerių suvažiavimas, skirtas keliautojui, kraštiečiui Antanui Poškai; susitikimas su žymia Lietuvos žolininke, vaistininke prof. Jadvyga Balvočiūte ir naujos Muziejaus edukacinės programos „Žolynų paslaptys“ pristatymas; Edmundo Ganusausko knygos „Ekscelencija, monsinjoras ir...“, kurioje aprašomi pasvaliečiai Vidmantas Urbonas ir Eugenijus Malinauskas, pristatymas; Muziejaus projekto „Pasvalio gatvės meno galerijos sukūrimas“ renginys: susitikimas su dailininku Tadu Šileika, paskaita „Gatvės menas kaip gerbūvio priemonė“; Vilniaus universiteto bibliotekos projekto – parodos „Vilniaus universiteto bibliotekoje: Pasvalys“ pristatymas; Europos paveldo dienų 5 renginiai Pasvalio krašte; Miesto šventės renginiai: Pasvalio menininkų grupės „Rats“ parodos atidarymas; Algirdo Lukšto akvarelių parodos pristatymas; akvarelistų plenero „Atspindžiai“ filmuotos medžiagos pristatymas; Pasaulinės turizmo dienos šventė: susitikimas su Metų keliautoju Aurimu Valujavičiumi; suaugusiųjų mokymosi savaitės „Mokaisi – gyveni, gyveni – mokaisi“ renginiai; visuomeninė rudens akcija „Apšvieskime Smegduobių parką moliūgų žibintais“; Panevėžio fotografų grupės parodos FLUXUS netradicinis atidarymo renginys. Vyko tarptautinis renginys – JAV ambasados Vilniuje ir Užsienio reikalų ministerijos organizuotos parodos „Summer Welles deklaracijai-80“ pristatymas, skirtas paminėti JAV ir Lietuvos diplomatinių santykių atkūrimo 30-mečio ir deklaracijos 81- erių metų sukaktį. Renginyje dalyvavo JAV ambasados viešosios diplomatijos vadovė Sara Stealy, LR Užsienio reikalų ministerijos atstovas Dominykas Aurila ir kiti garbūs svečiai. Muziejaus lankytojai turėjo galimybę du mėnesius džiaugtis Respublikinės konkursinės liaudies meno parodos „Aukso vainikas“ darbais ir dalyvauti parodos atidaryme bei uždaryme. Didelis dėmesys buvo skirtas dailininko ir pedagogo Algirdo Lukšto 100-mečiui: dailininko akvarelių parodos iš M. K. Čiurlionio muziejaus fondų ir asmeninių kolekcijų pristatymo renginiai, dailininkų-akvarelistų pleneras ir parodos atidarymas. Muziejuje organizuoti aštuoni kitų įstaigų kultūriniai ir edukaciniai renginiai.

Ekstremali padėtis privertė ieškoti ir kitų darbo formų. Buvo ruošiamos virtualios parodos, viktorinos, muziejaus eksponatų viešinimas informacinėje socialinėje erdvėje. Sukurtas virtualus turas po Muziejų ir Pasvalio miestą, labai gerai įvertintas specialistų. 2021 m. balandžio 9 d. sukurtas filmukas apie Pasvalio krašto muziejaus fenomeną – partizanų spausdinimo mašinėlę, kaip vilties ir atsinaujinimo reiškėją (Lietuvos muziejų asociacijos projektas – Lietuvos muziejų fenomenai); sukurtas filmukas, pristatantis kalėdines muziejaus dekoracijas ir kviečiantis į kasmetinę kalėdinę mugę „Metai“; įgyvendinta fotorėmelio, kaip keliaujančio kalėdinio atviruko idėja – pasvaliečiai ir miesto svečiai buvo kviečiami įsiamžinti prie fotorėmelio ir dalintis savo palinkėjimais.

Muziejaus parodų salėse veikė profesionalių menininkų, tautodailininkų, fotografų, mokinių, įvairių nevyriausybinių organizacijų narių parodos:

Panevėžio miesto neįgaliųjų draugijos fotografijų paroda „Akimirkos“, Pasvalio neįgaliųjų draugijos fotografų ir jų draugų nuotraukų paroda „Arti toli“, Pasvalio neįgaliųjų draugijos narių rankdarbių paroda, LPS Pasvalio „Bočiai“ rankdarbių būrelio „Bitutės“ paroda, skirta bendrijos 30-mečiui, Pasvalio rankdarbių klubo „Kraitė“ paroda „Žolinės vainikas“ Muziejaus kiemelyje, Panevėžio fotografų draugijos paroda „Fluxus iš Panveže“, profesionalių dailininkų-akvarelistų plenero „Atspindžiai“ darbų paroda, Pasvalio menininkų klubo „Rats“ darbų paroda, Respublikinė konkursinė liaudies meno paroda „Aukso vainikas“, tradicinė paroda-mugė „Metai“, Pasvalio rajono mokinių fotografijos konkurso „Mano Pasvalio kraštas” paroda, rajono savivaldybės mero Gintauto Gegužinsko premijai laimėti.

Organizuotos teminės parodos įvairiems istorijos įvykiams ir asmeniniams jubiliejams paminėti: Vilhelmo Janiseliofotografijų paroda „Sibiras“, skirta Gedulo ir Vilties dienai; Kęstučio Svėrio fotografijų paroda, skirta Baltijos keliui; kraštiečio dailininko keramiko Povilo Krivaičio darbų jubiliejinė paroda; paroda „Gyvenimo tikslas – Dangus“, skirta buvusiam Pasvalio dekanui ir Pasvalio Šv. Jono Krikštytojo bažnyčios klebonui, kunigui, teologijos licenciatui Alfonsui Jančiui 100-ųjų gimimo metinių proga; vienos dienos Vilniaus universiteto bibliotekos paruošta paroda, skirta bibliotekos 450-mečiui „Vilniaus universiteto bibliotekoje: Pasvalys“; Algirdo Lukšto akvarelių parodos (iš privačių kolekcijų, M. K. Čiurlionio respublikinio muziejaus ir Pasvalio krašto muziejaus), skirtos dailininko 100-mečiui.

Organizuotos parodos iš Muziejaus fondų ir kitose įstaigose: paroda „Pasvalio žydai“ Vaškų vidurinėje mokykloje; paroda „Žiemgala XIII a. dokumentuos: Žiemgalos ir jos kaimyninių žemių istorinės raidos bei geografijos pažinimo dokumentų fotokopijų ir juos aptariančių leidinių“, skirta Baltų vienybės dienai Joniškio kultūros centre; „Dailininko monumentalisto, profesoriaus Algimanto Vitolio Trušio tapyba“ ir „Tapybos darbų paroda iš Pasvalio krašto muziejaus fondų“ Pakruojo J. Paukštelio viešosios bibliotekos Mikoliškio skyriuje.

Laikinai paskolinti Muziejaus eksponatai kitų įstaigų organizuojamoms parodoms: Lietuvos nacionalinio muziejaus ruošiamai parodai „Nesusitaikę“; Naujamiesčio kultūros centro-dailės galerijos ruošiamai ekspozicijai „Nepažinta Lietuvos karaimų istorija – regioninės istorijos paslaptys“.

Išleisti du leidiniai: projektinis leidinys „Sėlos ir Žiemgalos vyskupystės aktai“ ir kartu su „Žiemgalos“ Pasvalio skyriumi lankstinukas „Baltijos kelio atminimo ženklai Pasvalio krašte“; bendradarbiauta žurnalo „Šiaurietiški atsivėrimai“ redakcijoje. Muziejaus darbuotojai nuolat publikavo savo straipsnius laikraštyje „Darbas“, žurnale „Šiaurietiški atsivėrimai“ ir kituose leidiniuose.

Muziejaus darbuotojai suteikė informaciją keliems šimtams muziejaus fondų lankytojų (mokiniams, studentams, mokytojams, mokslininkams, kraštotyrininkams, žurnalistams ir kt.)

2021 m. Muziejus parengė 11 projektų, vykdė 8 projektus, dviejų dar laukiame atsakymų. 5 bendri projektai vykdyti su kitomis įstaigomis ir

nevyriausybinėmis organizacijomis.

Muziejaus įgyvendinti projektai: Lietuvos kultūros tarybai teikti projektai: „Pasvalio gatvės meno galerijos sukūrimas“, „Portretai“, „Interaktyvus pažintinis maršrutas „Neatrastas Pasvalio paveldas“, tęstinis projektas „Žiemgala XIII a. dokumentuose“ (išleistas 4-asis dokumentų rinkinys „Sėlos ir Žiemgalos vyskupystės aktai. Acta episcopatus Seloniensis et Semigalliensis“); Neformaliojo suaugusiųjų švietimo programai teiktas projektas „Žolynų paslaptys“ (Pasvalio r. sav.); Jaunimo tarybos programai teiktas projektas „Būk aktyviai pilietiškas!”; Vaikų ir jaunimo socializacijos programai teikti projektai „Sužinok, prisimink ir puoselėk“ ir „Kūrybiškas laisvalaikis“.

Muziejus, atliekantis Turizmo informacijos centro funkcijas, rinko, kaupė, atnaujino informaciją apie Pasvalio rajono turizmo išteklius ir paslaugas. Nuolat skelbta informacija facebook sistemoje, Muziejaus internetinėje svetainėje, teikta informacija telefonu ir el. paštu. Pateikta informacija apie Pasvalio r. lankytinus objektus, turizmo naujienas Nacionalinei turizmo skatinimo agentūrai „Keliauk Lietuvoje“, Lietuvos turizmo naujienas skelbiantiems portalams facebook sistemoje „We love Lithuania“, „Lankytinos vietos Lietuvoje“, „Ką pamatyti Lietuvoje“, „Keliaujančios mamos“, „Lankomiausių objektų TOP10“ „Šilčiausi“ lankytini objektai žiemos sezono metu“ ir kitiems portalams. Teikta išsami informacija leidyklos „Terra Publica“ leidiniui „Įdomiausios kelionės po Lietuvą“. Nuolat pildyta LR turizmo rūmų duomenų bazė – teikta atnaujinama informacija, nuotraukos apie Pasvalio r. turistinius išteklius ir paslaugas. Dalyvauta ir pristatyta informacija apie Pasvalio kraštą Kontaktų mugėje Panevėžyje „Panevėžio virsmas: nuo karščiausios iki trapiausios vietos mieste“ ir kt. Pateikta 25 leidiniams medžiaga ir nuotraukos apie Pasvalio kraštą. Pristatyti Pasvalio turizmo ištekliai keturiose radijo ir TV laidose. Aktyviai dalyvauta rengiant piligrimų kelią Camino Lituano ir rengiant tarptautinį maršrutą „Pažinkime kaimynus Žiemgaloje 2022“. Sukurtas naujas Pasvalio TIC‘o logotipas, simbolizuojantis Pasvalio krašto kraštovaizdžio išskirtinumą – smegduobes. Bendradarbiauta su turizmo paslaugų teikėjais, gaunant iš jų informaciją ir perduodant jiems turizmo naujienas. Teikta paraiška projektui „Turizmo sėkmingiausieji 2021“, pristatytas Pasvalio kempingas. Per metus Turizmo informacijos centras sulaukė 2015 lankytojų. Atsakyta lietuvių ir užsienio kalbomis telefonu, el. paštu į kelis šimtus užklausų apie Pasvalio rajono turizmo paslaugas ir išteklius. Suorganizuotos 5 pažintinės ir poilsinės kelionės po Lietuvą (Visaginas, Tauragė, Akmenė, Kėdainiai, Palanga). Muziejaus organizuotose ekskursijose po Lietuvą keliavo 358 turistai. Sudaryti 8 kelionių maršrutai. Parduoti 46 keltų bilietai, keltais iš viso keliavo 82 žmonės ir 39 automobiliai. Parduota 18 lėktuvo bilietų.

Muziejuje taip pat veikia Pasvalio krašto vaizdo studija „Langs“, vizualiai įamžinanti ir archyvuojanti rajono kultūrinę, šviečiamąją, sportinę ir kt. veiklą. Nufilmuoti 52 renginiai. 20 vaizdo įrašų patalpinta internetinėje svetainėje www.youtube.com. Muziejaus facebook paskyroje publikuoti pagal aktualias temas atrinkti Pasvalio krašto vaizdo studijos „Langs“ filmuoti archyviniai reportažai. Kurti filmukai apie Pasvalio krašto istorinius, etnografinius reiškinius bei išteklius.

**II. STATISTINIAI DUOMENYS**

|  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | Pareigybės | | | Darbuotojų išsilavinimas (pagal turimus diplomus) | | | | | | | | | | | | | | | | | | |
| Aukštasis universitetinis | | | | | Aukštasis neuniversitetinis | | | | Aukštesnysis | | | | Specialusis vidurinis | | | | Vidurinis | |
| Kvalifikuoti specialistai | Kiti | Profesionalūs bibliotekininkai | | Kvalifikuoti specialistai | Kiti | Profesionalūs bibliotekininkai | Kvalifikuoti specialistai | | Kiti | Profesionalūs bibliotekininkai | Kvalifikuoti specialistai | | Kiti | Profesionalūs bibliotekininkai | Kvalifikuoti specialistai | | Kiti | Profesionalūs bibliotekininkai | Kvalifikuoti specialistai | | Kiti | |  |
| \_\_\_\_\_\_\_  Pasvalio krašto muziejus | 17 | 7 | - | | 14 | 4 | - | - | | 1 | - | - | | 1 |  |  | |  | - | - | | 4 | |  |

2.2. Kvalifikacija:

|  |  |  |  |
| --- | --- | --- | --- |
|  | Kėlė kvalifikaciją  ataskaitiniais metais | Laisvų pareigybių  skaičius | Specialistų  poreikis |
|
| Pasvalio krašto muziejus | 17 | 0 | 0 |

2.3. Muziejiniai rinkiniai:

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| Eil. Nr. | Muziejaus rinkiniuose saugomų  eksponatų skaičius iš viso | Per ataskaitinius metus įsigytų eksponatų skaičius | Suinventorintų  eksponatų  skaičius iš viso | Per ataskaitinius metus suinventorintų eksponatų skaičius | Per ataskaitinius metus nurašytų eksponatų skaičius | Suskaitmenintų eksponatų skaičius iš viso | Per ataskaitinius metus suskaitmenintų eksponatų skaičius | Pervertintų tikrąja verte eksponatų skaičius | Reikia  restauruoti ir  prevenciškaikonservuoti muziejaus eksponatų | Per ataskaitinius  metus  restauruota  ir prevenciškai konservuota  muziejaus eksponatų |
|  | 1 | 2 | 3 | 4 | 5 | 6 | 7 | 8 | 9 | 10 |
| 1. | 51 972 | 1 971 | 22 081 | 1 121 | - | 4 662 | 1 570 | 51 972 | 2 010 | 1 |

2.4. Lankytojai ir edukacinė veikla:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| Eil. Nr. | Apsilankymų muziejuje skaičius per ataskaitinius metus | Edukacinių užsiėmimų  temų skaičius iš viso | Per ataskaitinius metus parengtų edukacinių užsiėmimų temų skaičius | Per ataskaitinius metus surengtų  edukacinių  užsiėmimų skaičius | Edukacinių  užsiėmimų dalyvių skaičius per ataskaitinius metus | Per ataskaitinius metus surengtų muziejaus  renginių skaičius | Fondų lankytojų skaičius per ataskaitinius metus | Apsilankymų muziejaus interneto svetainėje skaičius per ataskaitinius metus |
|
|  | 1 | 2 | 3 | 4 | 5 | 6 | 7 | 8 |
| 1. | 23 204 | 58 | 3 | 158 | 3 167 | 48 | 98 | 9 087 |

2.5. Nuolatinės ekspozicijos ir parodos, leidybinė veikla

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
| Eilutės  kodas | Per ataskaitinius metus eksponuota muziejaus eksponatų | Per ataskaitinius metus paskolinta muziejaus eksponatų | Per ataskaitinius metus pasiskolinta kultūros vertybių | Per ataskaitinius metus atnaujintų muziejaus ekspozicijų skaičius | Per ataskaitinius metus surengta muziejaus parodų | | Per ataskaitinius metus muziejaus surengtų virtualių parodų skaičius | Per ataskaitinius metus išleista leidinių | |
| Iš viso | Iš jų tarptautinių | Rinkinį populiarinantys leidiniai | Kiti leidiniai |
|  | 1 | 2 | 3 | 4 | 5 | 6 | 7 | 8 | 9 |
| 1. | 5 215 | 82 | 202 | 2 | 32 | - | 4 | 0 | 3 |

**III. PAGRINDINIAI RENGINIAI IR VEIKLA**

3.1. Veiklos:

|  |  |  |
| --- | --- | --- |
| Eil. Nr. | Veiklos | Skaičius / priedas |
| 1. | Iš viso dalyvių ir lankytojų | 23 204 |
| 1.1. | Turizmo informacijos centro lankytojų skaičius | 2 097 |
| 1.2. | Muziejaus veikloje dalyvaujančių savanorių skaičius | 1 |
| 1.3. | Pateiktų projektų (muziejaus, su partneriais) skaičius | 16 |
| 1.4. | Naujai parengtų programų (koncertinių, edukacinių) ir kitų naujų veiklų skaičius | 51 |

3.2. Renginiai:

|  |  |  |
| --- | --- | --- |
| Eil. Nr. | Renginio pobūdis | Renginių skaičius |
| 1. | Renginiai | 48 |
| 2. | Etniniai renginiai | 8 |
| 3. | Parodos, iš viso (profesionaliojo meno, tautodailės ir kt.) | 32 |
| 5.1. | vizualiojo meno | 10 |
| 5.2. | tautodailės | 7 |
| 5.3. | kitos | 11 |

**VI. FINANSAVIMO ŠALTINIAI**

|  |  |  |
| --- | --- | --- |
| Eil. Nr. | Pobūdis | Gautos lėšos Eur |
| 1. | Iš viso: | **441 007** |
| 1.1. | iš viso lėšos iš savivaldybės biudžeto: | 377 425 |
| 1.2. | iš jų darbo užmokesčiui neatskaičiavus mokesčių | 296 100 |
| 1.3. | iš jų infrastruktūrai išlaikyti | 31 800 |
| 1.4. | iš jų ilgalaikiam materialiajam turtui įsigyti | 3 000 |
| 1.5. | iš jų lėšos veiklai | 45 025 |
| 1.6. | iš jų išlaidos transportui | 1 500 |
| 2. | Iš viso pritraukta lėšų: | **63 582** |
| 2.1. | projektams įgyvendinti | 46 800 |
| 2.2. | pajamos už teikiamas paslaugas (bilietai, nuoma, renginių organizavimas) | 13 152 |
| 2.3. | rėmėjų lėšos |  |
| 2.4. | 2 % parama | 134 |
| 2.5. | neformaliojo vaikų švietimo lėšos | 3 496 |

Patvirtinu, kad pateikta informacija yra tiksli ir teisinga.

Direktorius (-ė) Vitutė Povilionienė

SUDERINTA